Antrenorul echipei de fotbal FC Rapid Bucureşti, Cristiano Bergodi, a declarat, vineri, într-o conferinţă de presă, că presiunea în partida cu FCSB de sâmbătă este pe jucătorii săi care trebuie să câştige neapărat pentru a micşora distanţa faţă de primul loc.
"Este un meci foarte important cu echipa care e prima în clasament, o echipă care a devenit cu fiecare meci care trece mai pragmatică. Şi atunci va fi un meci care pe care. Noi avem nevoie de trei puncte şi trebuie să arătăm un spirit ofensiv pentru a câştiga, dar în acelaşi timp să fim foarte echilibraţi pe faza defensivă. Va fi extraordinar cu atâţia oameni, va fi super cu un stadion arhiplin, se va scrie istorie.
Presiunea e normal pe noi, pentru că noi trebuie să reducem această distanţă faţă de locul 1. Pentru că trebuie neapărat să câştigăm. Sigur că şi o remiză e un rezultat pozitiv, dar pentru a avea mai multe şanse vrem să câştigăm. Oricum, diferenţa dintre o remiză şi o victorie în acest meci este de un un punct în play-off, dacă nu greşesc. Dar dacă noi câştigăm acest meci vom avea mai multă încredere. O remiză e importantă, dar noi jucăm clar ca să câştigăm meciul neapărat", a spus el.
FCSB are în prezent 64 de puncte și un avantaj de 12 puncte față de Rapid și 11 față de CFR Cluj, însă la finalul sezonului regulat se vor înjumătăți punctele echipelor calificate.
Ca urmare, cu o victorie, FCSB va acumula 67 de puncte și intra în play-off cu un avans de 7 puncte față de CFR Cluj și 8 față de Rapid (de menționat că FCSB și CFR vor beneficia de rotunjire).
În cazul unui rezultat de egalitate, FCSB va avea 6 puncte peste CFR și Rapid, toate echipele beneficiind de rotunjire.
În schimb, cu o victorie a Rapidului, FCSB va porni în play-off doar cu 4 puncte avans față de giuleșteni și 5 peste CFR (care vor avea însă dezavantajul rotunjirii).
La finalul campionatului, în caz de egalitate de puncte, echipa care n-a beneficiat de rotunjire are prioritate în stabilirea clasamentului.